Preşedintele Federaţiei Sindicatelor din Administraţia Naţională a Penitenciarelor, Cosmin Dorobanţu, a dezvăluit, marți, în contextul aducerii în țară a fugarului Cătălin Chrecheș, unde va fi încarcerat acesta. Ministrul Justiției, Alina Gorghiu, a confirmat că va sta în carantină la penitenciarul Rahova, urmând să fie transferat apoi către altă unitate penitenciară, fără a dezvălui momentan care este aceasta.
"O să fie dus la Penitenciarul Aiud, vă spun eu", a afirmat inițial sindicalistul Cosmin Dorobanţu, în direct la B1 Tv. Ulterior, aflând despre afirmațiile ministrului Alina Gorghiu, a dat de înțeles că va fi adus la Penitenciarul Rahova.
"O să mănânce din ghium, ca toți ceilalți deținuți din incinta Penitenciarului Rahova", a adăugat el. "Dar poate să-și comande (n.r. mâncare) online, că acum este un program în care se pot face cumpărături online", a completat el.
Gorghiu: Cătălin Cherecheș va avea pat individual și apă caldă permanent
Ministrul Justiției, Alina Gorghiu, a declarat că fugarul Cătălin Cherecheș este în drum se România și va fi cazat cu încă două persoane într-un penitenciar unde recent au fost inaugurate noi locuri de detenție, cu pat individual, cu acces permanent la apă potabilă și apă caldă.
"Va fi astăzi adus în România pe cale terestră, escortat de colegii din Germania. La graniță îl vor prelua colegii din poliția română.
Nu vă pot da informații despre traseu, nu sunt publice pentru că ne dorim să-l aducem în cât mai bune condiții.
Fugarul își va executa pedeapsa într-un penitenciar cu regim închis. Pentru a pune în aplicare mandatul european, Ministerul Justiției a oferit autorităților din Germania un set de garanții cu privire la condițiile din penitenciare". a declarat Alina Ghorghiu într-o declarație de presă.
"Cu privire la încarcerarea sa, va fi încarcerat, conform angajamentelor şi conform procedurilor, la Penitenciarul Rahova, pentru o perioadă de carantină şi observare de 21 de zile. Secţia în care va fi încarcerat este destinată persoanelor majore condamnate de gen masculin", a precizat ministrul. Gorghiu a mai spus că majoritatea persoanelor extrădate din Germania şi-au executat perioada de carantină la Rahova şi "nu este niciun element de noutate".
"După perioada de carantină, persoana va fi transferată într-un alt penitenciar, în care îşi va executa pedeapsa. La acest moment, penitenciarul în care va executa pedeapsa nu este o informare publică", a mai spus Alina Gorghiu, arătând că regula este ca penitenciarul să fie în proximitatea domiciliului persoanei condamnate.
"La Rahova, fugarul Cătălin Cherecheş va fi cazat cu maxim alte două persoane, într-o camera de aproximativ 19 mp, care include şi mobilierul şi patul, fără spaţiul destinatv grupului sanitar. Vorbim despre un penitenciar unde foarte recent au fost inaugurate încă 243 de locuri noi de cazare", a spus ea, afirmând ăc nu se pune problema de condiţii precare de cazare. Fugarului Cherecheş i se va asigura pat individual, aşa cum se întâmplă cu fiecare deţinut, iar camera are mobilier, instalaţii de încălzire, utilităţi sanitare, cu acces la apă potabilă şi apă caldă, a mai spus Alina Gorghiu, precizând că acesta va beneficia de întreaga infrastructură a penitenciarului, alimentație diversificată, acces la un punct comercial din incinta unităţii, acces la publicaţii şi la asistenţă medicală.
"Îi vom asigura lui Cătălin Cherecheş toate drepturile prevăzute de lege, pentru că toţi sunt egali în faţa legii", a mai spus ea, citează News.ro.
Unde va face pușcărie Cătălin Chrecheș
Potrivit IGPR, la acest moment, urmăritul internațional din Baia Mare (n.r. Cătălin Cherecheș) se află în deplasare, către România.
"Acesta va fi predat de către partenerii străini unei echipe din cadrul Poliției Române, care îl va prelua de pe teritoriul unui stat membru al Uniunii Europene.
Acesta va fi introdus într-un penitenciar, pentru punerea în aplicare a mandatului de executare a pedepsei cu închisoarea.
Reamintim că, în urma cooperării polițienești internaționale dintre Poliția Română și structurile de poliție din Germania, precum și a deciziei justiției germane, a fost aprobată predarea bărbatului către autoritățile din România.
În seara de 28 noiembrie 2023, în urma cooperării polițienești internaționale și a schimbului de date și informații, dintre Poliția Română și autoritățile din Germania, Ungaria, Austria și Italia, a fost localizat, depistat și reținut, de către polițiștii bavarezi și BKA, în Augsburg, bărbatul, de 45 de ani, din Baia Mare, urmărit internațional.
Acesta a fost depistat de partenerii externi, pe baza informațiilor oferite de Poliția Română.
Instanța competentă a emis pe numele bărbatului un mandat de executare a pedepsei închisorii de 5 ani, pentru săvârșirea infracțiunii de luare de mită în formă continuată.
Mulțumim partenerilor interni și externi, pentru sprijinul acordat în soluționarea acestui caz", se arată în comunicatul IGPR.